[**Ráday Pál**](https://hu.wikipedia.org/wiki/R%C3%A1day_P%C3%A1l_(politikus))

Ráday Pál Losoncon született, és nyugszik [Ráday Pál](https://hu.wikipedia.org/wiki/R%C3%A1day_P%C3%A1l_(politikus)) (1677-1733) kuruc diplomata, író, [II. Rákóczi Ferenc](https://hu.wikipedia.org/wiki/II._R%C3%A1k%C3%B3czi_Ferenc) fejedelem személyi titkára, a kancellária vezetője, erdélyi alkancellár.



Gyermekéveit és élete nagy részét Nógrádban töltötte. A losonci [református](https://hu.wikipedia.org/wiki/Reform%C3%A1tus) iskolában tanult a syntaxisig, akkor [Rahóra](https://hu.wikipedia.org/wiki/Rah%C3%B3" \o "Rahó) ment, a híres [Braxatoris](https://hu.wikipedia.org/wiki/Braxatoris_J%C3%A1nos" \o "Braxatoris János) keze alá; ennek halála történvén, csak egy évig maradt tanítása alatt; azután Losoncon a mesterek egész kara nevelte a logikáig; 1693-ban [Selmecbányán](https://hu.wikipedia.org/wiki/Selmecb%C3%A1nya), 1694-ben [Körmöcbányán](https://hu.wikipedia.org/wiki/K%C3%B6rm%C3%B6cb%C3%A1nya" \o "Körmöcbánya) tanult [philosophiát](https://hu.wikipedia.org/wiki/Filoz%C3%B3fia" \o "Filozófia) és [theologiát](https://hu.wikipedia.org/wiki/Teol%C3%B3gia" \o "Teológia).

Munkássága:

1695-ben törvénygyakorlatra ment Kajali Pál Nógrád- és [Hont vármegye](https://hu.wikipedia.org/wiki/Hont_v%C3%A1rmegye) jegyzője (későbbi apósa) mellé. 1698-ban hadi gyakorlaton volt két évig [Forgách Simon](https://hu.wikipedia.org/wiki/Forg%C3%A1ch_Simon) gróf horvát bán mellett mint titkár és két hadjáratban vett részt. Kajali 1699-ben lemondván, Nógrád megyei Rádayt választották helyébe jegyzőnek. 1700-ban építette a [ludányi](https://hu.wikipedia.org/wiki/Lud%C3%A1nyhal%C3%A1szi" \o "Ludányhalászi) házat.

1703-ban a [gácsi](https://hu.wikipedia.org/wiki/G%C3%A1cs" \o "Gács) várba szorult nemesség letévén Rákóczi részére a hűségesküt, ezt tenni csak maga Ráday vonakodott minden fenyegetés ellenére, míg a fejedelem szép szóval a maga részére meg nem nyerte. Már 1704-ben Rákóczinak belső titkára volt s ő fogalmazta a Recrudescunt kezdetű híres kiáltványt. II. Rákóczi többször követül küldte északi és keleti udvarokhoz: 1704-ben [Lengyelországba](https://hu.wikipedia.org/wiki/Lengyelorsz%C3%A1g), [XII. Károly svéd királyhoz](https://hu.wikipedia.org/wiki/XII._K%C3%A1roly_sv%C3%A9d_kir%C3%A1ly), I. Frigyeshez és visszatérőben Leszczyński [Szaniszló](https://hu.wikipedia.org/wiki/I._Szaniszl%C3%B3_lengyel_kir%C3%A1ly) királlyá választására. 1704-ben [Bercsényi Miklós](https://hu.wikipedia.org/wiki/Bercs%C3%A9nyi_Mikl%C3%B3s) mellett a selmeci békeértekezleten vett részt, 1705-ben, a [szécsényi országgyűlésen](https://hu.wikipedia.org/wiki/Sz%C3%A9cs%C3%A9nyi_orsz%C3%A1ggy%C5%B1l%C3%A9s) pedig mint fejedelmi előadó szerepelt. Híres stiliszta és szónok volt.

1707-ben az erdélyi országgyűlés és erdélyi kancellária igazgatójává választotta. 1707-ben [Nagy Péter cárnál](https://hu.wikipedia.org/wiki/Nagy_P%C3%A9ter_c%C3%A1r) volt és vele szövetséget kötött. 1708. jelen volt a [trencsényi ütközetben](https://hu.wikipedia.org/wiki/Trencs%C3%A9ni_csata" \o "Trencséni csata). 1709-10. ismét XII. Károlynál és a török Szerdárnál járt Benderben. Rákóczival Lengyelországba szorulván ki, Stryből Debreczenbe jött Pálffyhoz békealkudozásra; a confederátusok szatmári gyűlésén lelkesen védte fejedelmét. A szatmári béke után hazajött és Bécsben letette a hűségesküt. 1712. Nógrád követe volt a [III. Károlyt](https://hu.wikipedia.org/wiki/III._K%C3%A1roly_magyar_kir%C3%A1ly) koronázó országgyűlésen; szónoki tehetsége az uralkodó előtt is nem egyszer érvényesült reform. hitsorsosai ügyében. Az 1714-15. országgyűlésen is nagytekintélyű szerepet vitt. Tagja lett több országos bizottságnak 1722-ig. 1723-ban buzgón pártolta a [pragmatica sanctiót](https://hu.wikipedia.org/wiki/Pragmatica_Sanctio" \o "Pragmatica Sanctio).

Élete végén sokat betegeskedett, gazdálkodott és irodalmi foglalkozásnak élt. Ráday egyike volt a legelső könyvgyűjtőknek, a hungarikákból először állított könyvtárt; ő vetette meg a híres Ráday-könyvtár alapját. Énekei, melyeket [Szenczi Molnár Albert](https://hu.wikipedia.org/wiki/Szenczi_Moln%C3%A1r_Albert) zsoltárainak formájában szerzett, a protestáns énekköltészetet új hangokkal gazdagították. Meghalt 1733. május 20. Pécelen. Losoncon van eltemetve.

Művei:

* Lelki hódolás, avagy az igaz keresztyénhez illő buzgó imádságok; melyekkel mintegy parancsolat szerént való bizonyos adóval, az ő Urának s Istenének be-hódolni tartozik. Melyet, már azelőtt maga gyakorlására (in privato) el-készítvén,most, némely hozzá-tartozóinak kívánságokra és másoknak-is hasznokra, ahhoz alkalmaztatott istenes új énekekkel ki adott. Kassa, 1710. (Ez az első kiadás ismeretlen, Debrecen 1715., 1724., 1747., 1761., 1774., Lőcse, 1726. ez a kiadás kétséges, Pozsony, 1770., Pest, 1791).
* Ráday Pál napló-írása 1677-1720. Pest, 1866. (Kiadva Thaly Kálmántól a Rákóczi-Tár I. kötetében és az Irodalomtörténeti Közleményekben 1892. 106-109. I. az eredetiből közölve. Eredetije a péczeli gróf Ráday-könyvtárban. Thaly a Magyar Nemzeti Múzeumban lévő másolatból közölte.).
* Benderben menő Utazásomnak Diáruma. Pest, 1841. (Eredetije a péczeli gr. Ráday-levéltárban, másolata a nemzeti múzeumban. Kiadva Jerney Jánostól, Tudománytár, 1841. Értekezések IX., de régisége modernizálva; másodszor Thalytól a Rákóczi-Tár I. kötetében az eredeti helyesírással.).
* Rádai Ráday Pál munkái. Összegyűjtötte és életrajzzal bevezette [Négyesy László](https://hu.wikipedia.org/wiki/N%C3%A9gyesy_L%C3%A1szl%C3%B3). Bpest 1889. (Olcsó Könyvtár 256. sz. A Lelki Hódoláshoz alkalmaztatott Istenes új énekek, Egyéb versek a Lelki Hódolásban, Ráday Pál versei Darvas János eczetéről, Ráday Pál levele prózában az előbbihez, Utóirat versben az előbbihez, Epitaphium versben az előbbihez, Ráday Pál önéletrajza, Benderben menő utazásomnak Diáriuma.).
* Kéziratban: Descriptio historiae arcanae infausti praeteriti belli. Sub Carolo VI-to scripta. Anno 1713. (III. Károly felszólítására latinul írta. A Magyar Nemzeti Múzeum kézirattárában, ívrét, 29 lap, eredeti kézírás, öt lap még más írás: a Ráday által kötött 1707-ik szövetség Nagy Péter czárral); Ráday Pál énekei közül egynehány. Pápa, 1720. 12 rét könyvecske a Nemzeti Múzeumban (az Istenes Énekekből kiírt másolat); A theologia magyarázata latin distichonokban. (Ily művéről csak egyik halotti szónok Miskoltzi Sz. János után van tudomásunk, de tényleg nem ismerjük.)

Forrás: https://hu.wikipedia.org/wiki/Ráday\_Pál\_(politikus)